విజయ్ శంకర్

విజయ్ శంకర్, తమిళనాడుకు చెందిన క్రికెటర్. కుడిచేతి బ్యాటింగ్, కుడిచేతి మీడియం పేస్ బౌలింగ్ చేసే ఆల్ రౌండర్ గా రాణించాడు. 2019 క్రికెట్ ప్రపంచ కప్‌లో భారతదేశం తరపున ఆడాడు, అక్కడ  తన ప్రపంచ కప్ అరంగేట్రం మొదటి బంతికే వికెట్ తీసిన మొదటి భారతీయుడిగా రికార్డు సాధించాడు. 2022 నుండి ఇండియన్ ప్రీమియర్ లీగ్‌లో గుజరాత్ టైటాన్స్ జట్టుకు ఆడుతున్నాడు.

జననం 
విజయ్ శంకర్ 1991, జనవరి 26న తమిళనాడులోని తిరునల్వేలిలో జన్మించాడు.

దేశీయ క్రికెట్ 
తమిళనాడు తరపున ఆడుతూ 2014–15 రంజీ ట్రోఫీ నాకౌట్ దశలో రెండు మ్యాన్ ఆఫ్ ది మ్యాచ్ అవార్డులను గెలుచుకున్నాడు. విదర్భతో జరిగిన క్వార్టర్ ఫైనల్‌లో 111, 82 పరుగులు చేసి మ్యాన్ ఆఫ్ ద మ్యాచ్‌గా ఎంపికయ్యాడు. మ్యాచ్ డ్రా అయినప్పటికీ తమిళనాడు తొలి ఇన్నింగ్స్ ఆధిక్యంతో తదుపరి రౌండ్‌కు చేరుకుంది. సెమీఫైనల్‌లో మహారాష్ట్రకు వ్యతిరేకంగా 91 పరుగులు చేసి 2/47తో తన రెండవ మ్యాన్ ఆఫ్ ది మ్యాచ్ అవార్డును గెలుచుకున్నాడు. ఈ మ్యాచ్ కూడా డ్రా కావడంతో తమిళనాడు తొలి ఇన్నింగ్స్ ఆధిక్యంతో ఫైనల్‌కు చేరుకుంది. కర్ణాటకతో జరిగిన ఫైనల్‌లో 5 & 103 పరుగులు చేసి 1/92 స్కోర్ చేశాడు. అయితే కర్ణాటక ఇన్నింగ్స్‌ విజయాన్ని నమోదు చేసి టైటిల్‌ను కైవసం చేసుకుంది.

2016-17 విజయ్ హజారే ట్రోఫీ, దేవధర్ ట్రోఫీలో తమిళనాడు జట్టును టైటిల్ విజయాలకు నడిపించాడు.

2018 అక్టోబరులో 2018–19 దేవధర్ ట్రోఫీ కోసం ఇండియా సి జట్టులో ఎంపికయ్యాడు. మూడు మ్యాచ్‌ల్లో ఏడుగురు అవుట్‌లతో టోర్నమెంట్‌లో అత్యధిక వికెట్లు తీసిన బౌలర్‌గా నిలిచాడు. తరువాతి నెలలో 2018–19 రంజీ ట్రోఫీకి ముందు చూడాల్సిన ఎనిమిది మంది ఆటగాళ్ళలో ఒకరిగా పేరు పొందాడు. 2019 అక్టోబరులో 2019-20 దేవధర్ ట్రోఫీ కోసం భారతదేశం బి జట్టులో ఎంపికయ్యాడు. సయ్యద్ ముస్తాక్ అలీ ట్రోఫీ (2021–2022) టైటిల్ గెలుచుకున్న తమిళనాడు జట్టుకు కెప్టెన్‌గా ఉన్నాడు.

ఇండియన్ ప్రీమియర్ లీగ్ 
ఇండియన్ ప్రీమియర్ లీగ్‌లో 2014 లో చెన్నై సూపర్ కింగ్స్ తరపున ఒక మ్యాచ్ ఆడాడు.2017 లో సన్‌రైజర్స్ హైదరాబాద్ తరపున నాలుగు మ్యాచ్‌లు ఆడాడు. 2017 మే 13న గుజరాత్ లయన్స్‌పై అత్యధిక బ్యాటింగ్ స్కోరు (63 నాటౌట్) చేశాడు.

2018 జనవరిలో 2018 ఐపిఎల్ వేలంలో ఇతన్ని ఢిల్లీ డేర్‌డెవిల్స్ కొనుగోలు చేసింది.

2019 ఐసిఎల్ సీజన్ కోసం సన్‌రైజర్స్ హైదరాబాద్‌కు వచ్చాడు. 2019 మార్చిలో 2019 ఇండియన్ ప్రీమియర్ లీగ్ టోర్నమెంట్‌కు ముందు ఇంటర్నేషనల్ క్రికెట్ కౌన్సిల్ వీక్షించే ఎనిమిది మంది ఆటగాళ్ళలో ఒకరిగా అతను పేరు పొందాడు. 2022 ఫిబ్రవరిలో 2022 ఇండియన్ ప్రీమియర్ లీగ్ టోర్నమెంట్ కోసం వేలంలో గుజరాత్ టైటాన్స్ అతనిని కొనుగోలు చేసింది.

అంతర్జాతీయ క్రికెట్

2017 శ్రీలంక, 2018 నిదహాస్ ట్రోఫీ 
2017 నవంబరు 20న శ్రీలంకతో జరిగిన సిరీస్ కోసం భువనేశ్వర్ కుమార్ స్థానంలో భారత టెస్ట్ జట్టులోకి ఎంపికయ్యాడు, కానీ ఆడలేదు. 2018 ఫిబ్రవరిలో 2018 నిదాహాస్ ట్రోఫీ కోసం భారత ట్వంటీ 20 ఇంటర్నేషనల్ జట్టులో ఎంపికయ్యాడు. 2018 మార్చి 6న 2018 నిదహాస్ ట్రోఫీలో శ్రీలంకపై భారతదేశం తరపున తన టీ20 అరంగేట్రం చేసాడు. తన రెండవ మ్యాచ్‌లో అంపైర్ డెసిషన్ రివ్యూ సిస్టమ్ ద్వారా ముష్ఫికర్ రహీమ్‌ను అవుట్ చేయడం ద్వారా టీ20లలో తన మొదటి వికెట్ తీసుకున్నాడు. 2018 నిదాహాస్ ట్రోఫీ రెండవ మ్యాచ్‌లో 32 పరుగులకు రెండు వికెట్లు తీశాడు. భారతదేశం 6 వికెట్ల తేడాతో గెలవడంతో విజయ్ ప్లేయర్ ఆఫ్ ది మ్యాచ్‌గా ఎంపికయ్యాడు.

2019 ఆస్ట్రేలియా, న్యూజిలాండ్ 
2019 జనవరిలో ఆస్ట్రేలియా టూర్‌లోని మిగిలిన రెండు వన్డే ఇంటర్నేషనల్స్, న్యూజిలాండ్‌లో మొత్తం పరిమిత ఓవర్ల సిరీస్‌ల కోసం టీవీ షోలో వివాదాస్పద వ్యాఖ్యల కారణంగా నిషేధించబడిన హార్దిక్ పాండ్యా స్థానంలో శంకర్ ఎంపికయ్యాడు.

2019 జనవరి 18న మెల్‌బోర్న్ క్రికెట్ గ్రౌండ్‌లో ఆస్ట్రేలియాతో జరిగిన వన్డేలో అరంగేట్రం చేశాడు.

2019 క్రికెట్ ప్రపంచ కప్ 
2019 ఏప్రిల్ లో అంబటి రాయుడు, సురేష్ రైనా వంటి అనుభవజ్ఞులైన ఆటగాళ్ళ కంటే ముందుగా ఇతడు 2019 క్రికెట్ ప్రపంచ కప్ కోసం భారత జట్టులో ఎంపికయ్యాడు, ఇది ఆ సమయంలో మీడియా సంచలనం సృష్టించింది. అంతర్జాతీయ క్రికెట్ కౌన్సిల్ ఇతడిని టోర్నమెంట్ కోసం ఐదు ఆశ్చర్యకరమైన ఎంపికలలో ఒకరిగా పేర్కొంది. పాకిస్తాన్‌తో జరిగిన మ్యాచ్‌లో, తన మొదటి బంతికే వికెట్ తీసి, ప్రపంచ కప్‌లో మొదటి బంతికే వికెట్ తీసిన మూడో ఆటగాడిగా నిలిచాడు. తరువాత గాయం కారణంగా చివరి రెండు మ్యాచ్‌ల నుండి తొలగించబడ్డాడు, అతని స్థానంలో మయాంక్ అగర్వాల్‌ని ఆడాడు.

వ్యక్తిగత జీవితం 
2020 ఆగస్టు 20న శంకర్ కు వైశాలి విశ్వేశ్వరన్‌తో నిశ్చితార్థం జరిగింది. 2021 జనవరి 27న వివాహం చేసుకున్నాడు. ఈ జంటకు 2021 అక్టోబరు 30న మొదటి సంతానం కలిగింది.

మూలాలు

బయటి లింకులు 
 

జీవిస్తున్న ప్రజలు
1991 జననాలు
తమిళనాడు వ్యక్తులు
తమిళనాడు క్రీడాకారులు
తమిళనాడు క్రికెట్ క్రీడాకారులు
భారతీయ వన్డే క్రికెట్ క్రీడాకారులు
భారతీయ క్రికెట్ క్రీడాకారులు